Pauline Smith
Pauline Smith, 1882-1959, sydafrikansk engelsksproget forfatter. Pauline Smith voksede op blandt strudsefarmere omkring Oudtshoorn i Kapprovinsens hjerte, men levede det meste af sit liv i England. Hendes berømmelse hviler på skildringen af klaustrofobiske religiøse miljøer blandt afrikaanere langt ude på landet i begyndelsen af 1900-t. Novellesamlingen The Little Karoo (1925) og romanen The Beadle (1926) viser mennesker og landskaber tynget af skyld og straf, men alligevel storladne i deres enfold og rene linjer og med så godt som alle spor af sorte mennesker fortrængt.